google/wiki40b huggingface dataset:
Frivending

Frivending (eller bare vending) er en del av øvelsen støt i vektløfting. Det er den delen av løftet der utøveren løfter vektstangen fra gulvet til brystet. Denne delen av øvelsen er en egen styrketreningsøvelse der overstøtet, hvor stangen støtes over hodet, utelates.

Utførelse

Løftet utføres med et grep på stangen som noe bredere enn skulderbredde. Utøveren senker setet dypt, retter ryggen og stabiliserer den. I det løftet starter skal stangen følge fremsiden av skinnebeinet. Første del av løftet er svært likt markløft. I det stangen passerer knehøyde akselererer utøveren stangen og strekker kroppen så høyt det lar seg gjøre. Mot slutten av strekket heves skuldrene med nakkemusklene, før armene trekkes opp med albuene ut og opp, samtidig bøyes nå knærne og utøveren nærmest trekker seg selv ned og under stangen. Nå presses albuene ned og frem, slik at vektstangen blir vendt til oversiden av brystet, og fanges på skuldrene med albuene presset fremover og hendene vendt oppover. Måten stangen blir fanget øverst på brystet, og kroppen strekkes opp i stående posisjon, gjør at siste del av løftet ligner front knebøy.

Anvendelse

Øvelsen nyttes som basisøvelse for sportsutøvere i en rekke idretter. Den setter krav til god teknikk, rytme, timing og generell styrke. Vending trener kroppens muskler fra legg, lår, sete, rygg og til skuldre. Øvelsen utføres ikke ulikt et spensthopp, og man sier at øvelsen trener kroppens «strekkapparat».

Varianter

Øvelsens krav til teknikk, rytme og timing gjør at øvelsen for mange er krevende å lære. Det er derfor en fordel å lære bevegelsen i ung alder, da med lav belastning.
Der øvelsen trenes for å utvikle kroppens strekkapparat vil det ikke alltid være hensiktsmessig å gå dypt for å fange stangen. I noen tilfeller kan det til og med være et mål å fange stangen forholdsvis høyt. En slik variant omtales gjerne som «pressvending» eller «styrkevending». 
En variant av øvelsen er å utføre løftet fra knær, lår, eller hoftehøyde. En slik variant kalles å løfte fra «heng». Man kan også løfte stangen fra kasser, der stangen er hevet til ønsket høyde.
En variant kalles «støtdrag». I denne varianten drar man stangen til brysthøyde uten å vende stangen og fange den på brystet / skuldrene. Hensikten er å isolere et stimuli av kroppens strekkapparat. Varianten kan være besparende på slitasje av knær og rygg da stangen ikke skal fanges og holdes øverst på bystet.
Weltervekt (MMA)

Forskjellene

Weltervekt i MMA avviker endel fra andre sporten som benytter weltervekt deriblant, boksing, kickboksing og muay thai. Disse sportene definerer weltervekt som under 67 kg. Dermed er weltervekt i MMA generelt høyere enn i disse sportene. De fleste amerikanske og europeiske MMA-medier benytter weltervekt om utøvere mellom 71 kg og 77 kg. 
Weltervekt grensen som er definert av Nevada State Athletic Commission er 77 kg.
Friedrich Wilhelm Kritzinger

Bakgrunn

Friedrich Wilhelm Kritzinger var sønn av en protestantisk pastor i Grünfier nær Filehne (polsk: Wieleń) i den prøyssiske provins Posen. Han tok sitt Abitur i 1908 og studerte så rettsvitenskap.
Under første verdenskrig 1914–1918 tjenestegjorde Kritzinger i den tyske hør, med grad som løytnant i reserven.

Karriere

I 1921 fikk han ansettelse i justisministeriet. Årene 1925–26 arbeidet han i det prøyssiske hendelsministerium, men kom tilbake til justisministeriet i 1926.

Etterkrigstiden

Han ble arrestert i 1946. Under Nürnbergprosessen erklærte han at han skammet seg over grusomhetene begått av naziregimet. Han ble frikjent og døde i Nürnberg påfølgende år.

Film

Kritzinger ble spilt av David Threlfall i filmen Conspiracy fra 2001.
Neolucanus iijimai

Utseende

En middelsstor til stor (36-45 millimeter) og bred, blank, svart hjortebille. Hannens kjever er noe lengre enn hodet, knivformede med tenner langs innerkanten. Pronotum er avrundet, stort og bredt, noe innsnevret bakerst. Dekkvingene er noe hvelvede, litt innsunkne på sidene foran. Beina er svarte.

Utbredelse

Arten er utbredt i det nordlige Vietnam.
Landmaktutredningen

Landmaktutredningen var en utredning av hvordan Norges «landmakt» skulle se ut i fremtiden, det vil si hvordan Hæren og Heimevernet burde utvikles for å forbli relevante. Forsvarssjefen ledet utredningen på oppdrag fra Forsvarsdepartementet.
Utredningen begynte i 2016 og ble lagt fram 13. oktober 2017 for å være klar til behandlingen av statsbudsjettet for 2018.
Etter stortingsvalget i september 2017 la Erna Solbergs regjering frem en stortingsproposisjon (Prop. 2 S) 13. oktober samme år. Den inneholdt anbefalinger om tiltak for Hæren og Heimevernet, endringer i førstegangstjenesten og anvendelse av vernepliktige for å øke beredskapen og tilgjengeligheten.
Regjeringens forslag til endringer i landmakten ble vedtatt av Stortinget i desember 2018. Vedtaket innebærer blant annet at Luftforsvarets Bell-helikoptre flyttes til Rygge flystasjon, med unntak av tre maskiner som beholdes på Bardufoss flystasjon. I tillegg vil Forsvaret leie inn sivile helikoptre som en supplerende kapasitet i nord. Det ble også opprettet et felles hovedkvarter for Hæren og Heimevernet i Finnmark, Finnmark landforsvar.

Arbeidsgruppe

Forsvarssjefen utpekte Aril Brandvik til leder av Landmaktutredningens arbeidsgruppe.
Krig!

Handling

Under EM på skøyter i 2005 faller Norges gullhåp og drar med seg sin nederlandske rival i fallet. Dette liker nederlenderne dårlig og responderer med å legge fram en påstand om at Johann Olav Koss brukte dop under OL på Lillehammer i 1994. Dette faller ikke i smak hos nordmennene, som føler at nasjonens ære er krenket. Stemningen mellom Norge og Nederland blir mer og mer spent, helt til USA som støtter Norge, angriper Nederland og sprenger dikene deres slik at de oversvømmes.

Tolkning

Krig! kan tolkes som en allegori på Vestens krig mot terror, vår tids øst-vest konflikt. Men romanen tar også opp viktige samfunnsspørsmål, eksempelvis hva som får en nasjon til å erklære krig mot en annen, og hvordan den nasjonale ledere og politikere vil oppføre seg under en slik konflikt.

I Norge

I Norge ble romanen utgitt første gang i 2003 på Cappelen forlag.
Pigall (sjokolade)

Pigall er en sjokolade fra Freia, produsert fra 1979. Sjokoladen besto av melkesjokolade med en myk blanding av crisp og nøttetrøffel. Sjokoladen produseres ikke lenger idag.
Fylkesvei 1082

Fylkesvei 1082 går mellom Huseby i Fredrikstad og Holmesvingen i Råde kommune. Veiens lengde er 5,5 km.
Frem til 2019 hadde veien betegnelsen Fylkesvei 355.
Bongna

Bongna (også skrevet Bogna) er ei typisk smålakselv som ligger i Namsos kommune i Trøndelag.
Bogna renner ut i havet ved Bangsund ca. 15 km sørvest for Namsos. Bogna er 45,5 km lang fra utløpet ved Bangsund opp til dammen ved Bangsjøan. Bangsjøan ligger 307 moh. og er 21 km² stor. Bogna er lakseførende til Langbakkfossen 18 km opp i elva.
HC Milano Vipers

Hockey Club Junior Milano Vipers var et italiensk profesjonelt ishockeylag fra Milano. Grunnlagt i 1998 som Hockey Club Junior Milano, og ble omdøpt til Vipers i 2000. I juni 2008 ble organisasjonen oppløst og erstattet med Hockey Milano Rossoblu, en ny klubb som bruker mye av det samme kontorpersonalet.
Benita Ferrero-Waldner

Bakgrunn

Hun ble født Benita Waldner i Salzburg, tok sin Matura i 1966 og studerte deretter jus og ble dr. jur. i 1970. Frem til 1983 arbeidet hun i det private næringsliv.

Diplomatiet, statstjenesten, politikken

Året etter, i 1984, gikk hun inn i statstjenesten som diplomat. Hun ble senere bl.a. protokollsjef for FNs generalsekretær Boutros-Ghali ved hovedkvarteret i New York.
Fra 1995 til 2000 var hun statssekretær i to regjeringer ledet av sosialdemokratene Franz Vranitzky og Viktor Klima. Da Wolfgang Schüssel ble Østerrikes kansler i begynnelsen av 2000 ble Ferrero-Waldner utnevnt til utenriksminister.
I januar 2004 ble det annonsert at hun ville stille til valg for å etterfølge Thomas Klestil som president i juli 2004. Hennes kandidatur var støttet av det konservative partiet, og den eneste motstanderen var sosialdemokraten Heinz Fischer. Med 47,61 % av stemmene mot Fischers 52,39 % tapte hun imidlertid knepent direktevalget den 25. april.
I oktober 2004 ble hun imidlertid utnevnt til EUs utenrikskommissær, og gikk da av som østerriksk utenriksminister.
Fra 1974 til 1983 var Waldner gift med Wolfgang Sterr, en bayersk lektor. De ble skilt, og i 1993 ble Waldner gift med Francisco Ferrero Campos, som underviser i spansk og latinamerikansk litteratur ved Universität Wien. Hun har ingen barn.
Ferrero-Waldners besluttsomme, vennlige smil har gitt henne tilnavnet Ferrero-Küsschen (norsk: «Ferrero-kysset»).
I 1996 ble Ferrero-Waldner hedret med storkors av Den Kongelige Norske Fortjenstorden.
Refleksjon (fysikk)

Ordet Refleksjon er avledet fra latin, og betyr rett oversatt: tilbakekastelse.
Refleksjon i fysikken handler om at en bølgefront i grenseflaten mellom to ulike medier endrer retning på en slik måte at den kastes tilbake til mediet som den kom fra.
Både lys, lyd og bølger i vann kan reflekteres slik.

Lysrefleksjon

Når lys reflekteres fra et legeme, innebærer det at lyset som treffer overflaten av et legeme, sendes ut igjen fra overflaten i stedet for å bli absorbert av legemet.
Lysrefleksjon kan være speilende (som i et blankt speil) eller diffus (som på en hvit, matt overflate).
Ved speilende refleksjon reflekteres lyset i en reflektert vinkel som er like stor, men på motsatt side i forhold til innfallsloddet på den reflekterende flaten, som innfallsvinkelen.
Ved diffus refleksjon spres lyset ut igjen i alle retninger. Det er derfor en hvit vegg, i motsetning til et speil, ser hvit ut — når den treffes av hvitt lys — uansett hvilken vinkel man betrakter veggen fra, og uansett hvilken vinkel lyskilden har i forhold til veggen.
Maya (programvare)

Maya er et modellerings- og animasjonsverktøy brukt av mange profesjonelle animasjonsstudioer rundt om i verden. Det er mest brukt for å produsere spesialeffekter og lignende i filmer, som for eksempel i Star Wars, Ringenes Herre og Narnia. det blir også brukt av spillutviklere til å lage 3d-modeller for videospill, som for eksempel i Tomb Raider-serien.
Mokasin

Mokasin er en myk sko av skinn som ble brukt av indianere i Nord-Amerika. Typen som tradisjonelt ble båret av skogsindianere, ble sydd sammen av såle og overlær, mens slettelandsindianerne hadde mokasiner der såle og overskinn ble skåret i ett stykke. I tillegg var det mokasiner formet som støvler og leggings. 
Den skogsindianske varianten har dannet mønster for moderne skotyper med samme navn, for eksempel «aurlandsskoen».
Verdensmesterskapet i skiorientering

Verdensmesterskapet i skiorientering ble arrangert første gang i 1975 i Hyvinge, og arrangeres annenhvert år.
Pollen

Pollen (blomsterstøv) er en del av de hannlige reproduksjonsenhetene til en plante. Pollenkornene inneholder mikrogametofytten til plantene som vil levere de hannlige gametene når pollenkornet spirer på arret. Siden planter er fastsittende organismer, må plantene ha hjelp av et dyr, av vind eller av vann for å flytte pollenet mellom blomster for slik å oppnå befruktning.
Pollenkornet består av en (hos blomsterplanter) eller flere (hos andre frøplanter) vegetative celler og en reproduktiv celle innelukket i en cellulosefylt cellevegg og en ytre beskyttende vegg (eksine). Den reproduktive cella har to kjerner: en kjerne som produserer pollenslangen og kjerne som deler seg og danner to sædceller. Når et pollenkorn lander på arret hos en blomst av samme art, vil det vokse ut en pollenslange som vokser nedover griffelen og finner veien til frøemnet. Ved kontakt med frøemnet vil de to sædcellene gjennomføre den doble befruktninga som er unik for blomsterplanter: en sædcelle går sammen med eggcella og danner en zygote som gir opphav til det kommende frøets kime og den andre sædcella går sammen med de diploide eller dikaryote endosperm-kjernene og danner det triploide endospermen.
Selv om pollenet har samme funksjon som sæden hos dyrene, noe Nehemiah Grew var den første til å finne ut av i 1676, er forskjellene store: Hvert pollenkorn inneholder en (haploid) gametofytt som produserer sædceller på et senere stadium, mens sperma hos dyr i hovedsak består av sædceller.

Pollenallergi

Noen mennesker (og dyr) utvikler allergi mot pollen fra visse plantearter. De pollentypene som har størst betydning ved pollenallergi kommer fra tresortene or, hassel og bjørk. Pollenallergi skyldes at man reagerer allergisk på visse proteiner som finnes i noen pollentyper. På fagspråket kalles pollenallergi for sesongallergisk rhinitt, på folkemunne høysnue. Kroppen reagerer på proteinet i pollen og det frigjøres histamin og andre betennelsesfremkallende substanser som resulterer i form av nysing, rennende nese og kløe i øynene.

Annet

Studiet av fossilt pollen kalles palynologi.

Kilder

Blant annet Norges astma- og allergiforbund.
Kazushi Isoyama

Karriere

Kazushi Isoyama startet sin profesjonelle karriere i Brummell Sendai i 1997. Han har også spilt for Otsuka Pharmaceutical, Omiya Ardija, Consadole Sapporo, Mito HollyHock og Arte Takasaki.
Manduca

Utseende

Middelsstore til meget store (vingespenn 80 – 180 mm), grå eller brune svermere. Kroppen er spoleformet og vingene forholdsvis smale. Hodet er stort og bredt, og sugesnabelen velutviklet og lang. Bakkroppen har ofte gule sideflekker. Forvingene er brun- eller gråaktige med varierende tegninger, bakvingene er vanligvis mørke med lysere tverrbånd. Larvene er vanligvis grønne med lyse skråstriper på sidene. I alle fall de fremste kroppsleddene er knudrete eller dekket med små pigger på ryggsiden, noen ganger er hele larven kledt med pigger. Puppene har oftest en mer eller mindre lang, fri, sugesnabel-slire som står ut fra kroppen.

Levevis

Larvene kan leve på en lang rekke forskjellige planter, også innen en art kan det være store variasjoner. Hyppig brukte familier er søtvierfamilien (Solanaceae), Verbenaceae, Bignoniaceae og Boraginaceae. Noen arter kan gjøre skade i jordbruket, særlig på planter i søtvierfamilien slik som potet, tomat, tobakk, aubergine, chilipepper og paprika.

Utbredelse

Slekten Manduca kan finnes over det meste av de amerikanske kontinentene bortsett fra lengst i nord og lengst i sør. Flest arter finnes i de tropiske områdene. Noen arter kan vandre en hel del og kan dermed dukke opp langt nord for det egentlige utbredelsesområdet.
Nanshan Longkou kullkraftverk

Nanshan Longkou kullkraftverk er et kullkraftverk i provinsen Shandong i det nordøstlige Kina. Det har en installert produksjonskapasitet på 520 MW. Anlegget ble påbegynt i 2000 og stod ferdig i 2006.
Engrave

Engrave er en musikkalbum med Amulet, utgitt i 1996. Dette er gruppas første album.
Corpus delicti

Corpus delicti (av latin corpus 'kropp', delicti 'forbrytelsens') var tidligere i strafferett benevnelse på de ytre spor som en forbrytelse etterlater seg.
Det omfattet for eksempel ved mord den dreptes lik, ved myntforfalskning de forfalskede myntene og det verktøyet som var brukt til forfalskningen. Nå brukes dette ordet vanligvis for å betegne samtlige forutsetninger for en forbrytelse. Da hører for eksempel ved mord, at et menneske har lidd døden gjennom en annens verk og at denne handlet bevisst med hensikt å drepe. Tyske forfattere gjengir corpus delicti i dens nyere betydning med "Tatbestand" (hvorav gjerningen består). Norsk språk mangler derimot et tilsvarende begrep.
Skøyter

Historikk, benskøyter og ispigg

Isskøyter er kjent tilbake til vikingtiden og er nevnt i Snorres Kongesaga. Snorre skriver at Øystein Magnussøn mente at han var den beste skøyteløperen og at broren, Sigurd Magnussøn (Jorsalfare) «ikke gikk bedre enn et naut».
Det er funnet mange skøyter fra denne tiden. De er laget av ben fra store dyr, gjerne mellomfotbenet fra hest eller okse. Benet er gjennomhullet slik at det kan festes til bena med remmer. Eller det er jarnpigger i beinet for feste opp i såle.
Det antas at skøyteløperen den gangen tok seg frem ved hjelp av en ispigg på en stav som ble ført mellom bena med begge hender. Man tror skøytene ble brukt både til nytte som for eksempel i forbindelse med isfiske og til å ta seg raskt over islagte vann, og til hygge – i konkurranser, «kappestrid» og «mannjevninger».
Det finnes også mange skøyter som har tresåle med jernegg. Det er mange ulike typer. De fleste har jernpigger oppå tresålen som skosålen skulle gå ned i, og tau som er festet til tresålen og som ble brukt til å feste fottøyet til skøyten med. Trolig er disse laget rundt om i bygdene. Slike skøyter ble ikke bare brukt på islagte vann. Det er fortalt fra Nordfjord at tidlig på 1900-tallet var skøyter et framkomstmiddel for folk når veiene var glatte.

Metallskøyter

De første skøytene helt av metall ble laget rundt 1850. Også disse skøytene ble festet til fottøyet med remmer. Ut fra formen på skøytestålet ble remskøytene også kalt snabelskøyter eller krøllskøyter.
Læreskøyter eller barneskøyter festes også med remmer og har «støttemeier» på begge sider av skøytestålet.
Etter remskøytene kom skøyter med gripeklør i metall som kunne skrus av og på støvler med lærsåler, beksømstøvler, ved hjelp av en nøkkel. De ble kalt skruskøyter. Disse ble etterfulgt av skoskøyter som kom i bruk blant mosjonister, ungdom og barn utover på 1950-tallet. Skoskøytene kom som kunstløpsskøyter, bandyskøyter, hockeyskøyter og lengdeløpsskøyter.

Sport på skøyter

Norges første organiserte skøyteløp ble arrangert på fjordisen i Piperviksbukta utenfor Akershus festning i Oslo 1. mars 1863. Christiania Skøiteklub ble stiftet i 1864. Det internasjonale skøyteforbundet (ISO), ble stiftet i 1892 og er verdens eldste vintersportsforbund. Norges Skøyteforbund (NSF) ble stiftet 27. februar 1893.
Norges Skøyteforbund organiserer grenene hurtigløp, kunstløp, langløp, kortbane og in-line skating (rulleskøyter) samt roller derby. Lagidrettene på skøyter, bandy og ishockey, organiseres i egne forbund, Norges Bandyforbund (også innebandy) og Norges Ishockeyforbund.
Skøyter beregnet på hurtigløp på is kalles gjerne lengdeløpsskøyter. Inntil slutten av 1800-tallet var skøytebladet innfelt i en tresåle, som ble festet til skoen med remmer. Skøyteløperen Axel Paulsen (1855–1938) utviklet den moderne lengdeløpsskøyten på 1880-tallet. På denne er bladet festet til støvelen med metall-«kopper». Modellen holdt seg i prinsippet uforandret i mer enn 100 år, til nederlandske forskere utviklet klappskøyten (introdusert i toppidrett i 1997). Her er bladet hengslet, slik at eggen beholder kontakt med isen gjennom hele frasparket.
Sasan kullkraftverk

Sasan kullkraftverk eller Sasan UMPP er et kullkraftverk under bygging i Madhya Pradesh i India. Den er et av flere såkalte Ultra Mega-kraftverk regjeringen ønsker bygget innen 2017.
Prosjektet ble gitt til Reliance Power i 2007, og har internasjonal finansieringsstøtte. Anlegget får 6 x 660 MW superkritiske enheter. Kraftverket vil bli blant Indias største når det står fullført, med en produksjonskapasitet på netto 3 960 MW. Utslippene av CO2 forventes å bli 26-27 mill tonn årlig. Anlegget skal stå ferdig i 2013.
City of Stars

«City of Stars» er en låt fra filmmusikalen La La Land (2016). Melodien ble komponert av Justin Hurwitz, mens Benj Pasek og Justin Paul skrev sangteksten. Hurwitz, Pasek og Paul har vunnet en Golden Globe og en Critics' Choice Movie Award for låten. De vant også Oscar for beste sang under den 89. Oscar-utdelingen.

Bruk i filmen

Låten blir sunget flere ganger i filmen. Den blir først fremført av Sebastian Wilder (Ryan Gosling) mens han synger og danser på broen i Hermosa Beach. Senere blir den fremført av Sebastian og Mia Dolan (Emma Stone) under en montasje hvor han gjør seg klar til en turné med Keiths (John Legend) band.

Komposisjon

Komponisten Justin Hurwitz diskuterte låten i et intervju med Variety. «Jeg komponerte [«City of Stars»] fra et emosjonelt ståsted og tenkte på tonen. Jeg vil si at tonen er håpefull, men samtidig melankolsk. Og den går på en måte frem og tilbake mellom kadens i durakkord og kadens i mollakkord, fordi jeg tror det er nettopp det sangen handler om. Du har disse flotte øyeblikkene i livet ditt, også har du disse mindre flotte, [...] og vi ser at dette skjer i fortellingen. Jeg tenkte litt på den ideen og prøvde å komponere en melodi som jeg syntes var velskapt og nydelig. Jeg antar at den har litt jazzpreg over seg fordi Sebastian spiller den på pianoet.»
Arthrotus

Utseende

Middelsstore til ganske store, noe brede, blanke, mer eller mindre gulbrune til svarte bladbiller. Antennene er tynne, forholdsvis lange. Hodet er fremstrakt med noe utstående fasettøyne. Pornotum er firkantet, mye smalere enn de jevnbrede dekkvingene. Beina er middels lange, oftest lyst fargede. Slekten ligner sterkt på slekten Dercetina, de to kan skilles på at andre og tredje antenneledd er omtrent like lange som Arthrotus, mens det tredje leddet er omtrent dobbelt så langt som det andre hos Dercetina.

Levevis

Både larvene og de voksne (imago) er planteetere, ofte på busker og trær. Noen av artene kan opptre i store mengder og snauspise vertsplantene i enkelte år. De voksne billene flyr godt og kan forflytte seg over betydelige avstander.

Utbredelse

Slekten er utbredt i Asia.
Combat Arms

Historie

Den lukkede testfasen av spillet startet 29. mai 2008, bare gjennom hjemmesider (FilePlanet). Det sluttet 6 juni. Testversjonen var begrenset til brukere i Nord-Amerika, Sør-Amerika og Oseania. I den lukkede testversjonen var 4 baner og 30 våpen tilgjengelig. 26. juni gikk Combat Arms inn i sin Pre-Open Bit fase, hvor spillet var åpent for publikum, men det var fremdeles en testversjon. Pre-Open Bit var også begrenset til brukere fra Nord-Amerika, Sør-Amerika og Oseania. Den offisielle lanseringen av Combat Arms startet 11. juli 2008.

Oppgraderinger

Nexon sender månedlig ut oppgraderinger, med innhold og rettelser. Likevel har Conbat Arms et rykte for sen respons på innrapportering av alvorlige feil. Servere går vanligvis ned to til syv timer ved oppgraderinger, oppgraderingstiden blir ofte enda lenger på grunn av forhold ved serveren.

Venner

På Combat Arms kan du ha venner, og du kan legge til så mange venner du vil.
Du kan snakke med dem (chat) og du kan følge etter dem til banene deres. Du kan også kjøpe gaver.

Nexon cash (Nx)

Nexon cash er ikke gratis. Det er ikke  nødvendig å kjøpe Nexon cash, men det gjør at du får fordeler. Du får brukt pengene på blackmarket.
Men det skal mye til å holde seg bare til spille poengene (GP) Etter mange patch har Nexon gjort GP rate lavere, og det vil si at nå får du mindre GP for hver spill enn det du gjorde før.
Så det skal mye til å få det du har lyst på i Shoppen for GP.
Grunnen til lavere GP rate er fordi at nexon skal tjene penger på det.

Gear points (Gp)

Gear poeng (GP) kan opptjenes ved å spille baner, men det kan også tildeles hvis man får et nivå opp. Dessuten brukes Gear poeng ved kjøp av våpen eller tilbehør fra butikken. GP-kostnaden er avhengig av våpen og hvor lenge du har våpenet, fra én til 90 dager. Spillere kan også kjøpe utstyr fra svartemarkedet (også kjent som Nexon Cash Shop) ved hjelp av penger som er kjøpt med ekte penger. Nexon GameCards koster 10 $ (10000NX) eller 25 $ (25000NX). Primært, Black Market utstyr cosmetically ulike utstyr regelmessig butikk eks. Camouflage nye tegn, og endringer / tilføyelser til våpen er også tilgjengelig for kjøp. Våpen er vanligvis kjøpt fra vanlige butikk bruker Gear Points. Noen våpen har rangert restriksjoner (rangerer stammer fra den amerikanske hæren, fra Trainee til general i hæren). Når spilleren første starter spillet, er de gitt 2000 GP, og hver rang opp gir en trinnvis 500 GP mer, starter på 1000 GP da rangeringen opptil Recruit. Jo høyere rang av spilleren, jo mer utstyr til disposisjon.
Du kan også kjøpe en eske med GP det koster 1000 NX chas da kan du få fra 1000 GP til 10.000.000 GP.

Clan

Clan er det samme som én allianse. Etter du har kommet i level 3-5 kan du lage 1 clan.
Du kan samle mennesker og lage 1 stor clan. Du kan også ha Clan war dvs. at det er 2 claner som kjemper mot hverandre. Det er også en rang på clan så du kan få den beste clanen av alle hvis man har mange clan wars og vinner ofte!
Du kan ikke ha ubegrensede medlemmer i clanen din, men mastern (eieren) av clanens nivå er avhengig av hvor mange du kan ha. Jo fler nivåer mastern har, jo flere medlemmer er det plass til.